b'\n_START_ARTICLE_\nSlaget ved Rennell Island\n_START_SECTION_\nBaggrund\n_START_PARAGRAPH_\nDen 7. august 1942 gik Vestallierede styrker i land p\xc3\xa5 Guadalcanal, Tulagi og Florida\xc3\xb8erne p\xc3\xa5 Salomon\xc3\xb8erne. Lands\xc3\xa6tningerne havde til form\xc3\xa5l at forhindre japanerne i at bruge dem som baser, der kunne true forsyningsruterne mellem USA og Australien, at sikre sig \xc3\xb8erne som udgangspunkt for et felttog der skulle isolere og eventuelt f\xc3\xb8re til erobring af den store japanske baser i Rabaul samtidig med at det kunne st\xc3\xb8tte det allierede felttog p\xc3\xa5 Ny Guinea. Lands\xc3\xa6tningerne blev indledningen p\xc3\xa5 det seks m\xc3\xa5neder lange slag om Guadalcanal._NEWLINE_Det sidste store japanske fors\xc3\xb8g p\xc3\xa5 at fordrive de allierede styrker fra Guadalcanal og Tulagi blev forpurret under det afg\xc3\xb8rende s\xc3\xb8slag ved Guadalcanal i begyndelsen af november 1942. Herefter kunne den japanske fl\xc3\xa5de kun levere de mest n\xc3\xb8dvendige f\xc3\xb8devarer og nogle f\xc3\xa5 forst\xc3\xa6rkninger til de japanske styrker p\xc3\xa5 Guadalcanal. P\xc3\xa5 grund af truslen fra allierede fly p\xc3\xa5 Henderson Field p\xc3\xa5 Guadalcanal, foruden hangarskibe i n\xc3\xa6rheden, overf\xc3\xb8rte japanerne disse forsyninger om natten, som regel med destroyere eller undervandsb\xc3\xa5de ved operationer, som de allierede kaldte for "Tokyo Express." Disse forsyninger og forst\xc3\xa6rkninger var imidlertid langt fra tilstr\xc3\xa6kkelige og da man n\xc3\xa5ede til den 7. december mistede japanerne omkring 50 mand om dagen p\xc3\xa5 grund af sult, sygdomme og angreb fra de allierede styrker. Den 12. december 1942 foreslog den japanske fl\xc3\xa5de, at man opgav Guadalcanal. Trods modstand i starten fra den japanske h\xc3\xa6r, som stadig h\xc3\xa5bede p\xc3\xa5 at Guadalcanal kunne blive generobret, besluttede den japanske overkommando med kejserens billigelse den 31. december at evakuere alle japanske styrker fra \xc3\xb8en og etablere en ny forsvarslinje i Salomon\xc3\xb8erne p\xc3\xa5 New Georgia._NEWLINE_Japanerne gav evakueringen af tropper fra Guadalcanal kodenavnet Operation Ke (\xe3\x82\xb1\xe5\x8f\xb7\xe4\xbd\x9c\xe6\x88\xa6) og planlagde at den skulle starte den 14. januar 1943. En vigtig del af operationsplanen var at opn\xc3\xa5 luftherred\xc3\xb8mme og en kampagne for at opn\xc3\xa5 det skulle indledes den 28. januar 1943, med det m\xc3\xa5l at forhindre allierede fly eller krigsskibe i at genere eller afbryde den sidste fase i operation Ke, som var den faktiske evakuering af alle japanske tropper fra Guadalcanal._NEWLINE_De allierede misfortolkede forberedelserne til operation Ke og troede at det var begyndelsen p\xc3\xa5 en ny japansk offensiv, der skulle generobre Guadalcanal. Samtidig var den \xc3\xb8verstkommanderende for de allierede styrker involveret i slaget om Guadalcanal, admiral William Halsey, Jr., under pres fra sine overordnede for at f\xc3\xa5 afsluttet udskiftningen af 2. marineregiment p\xc3\xa5 Guadalcanal med en anden enhed. 2. marineregiment havde v\xc3\xa6ret involveret i kampene lige siden de indledende lands\xc3\xa6tninger i august. Halsey h\xc3\xa5bede p\xc3\xa5 at kunne drage fordel af det han regnede med var en forest\xc3\xa5ende japansk offensiv til at komme i kamp med japanske fl\xc3\xa5destyrker, samtidig med at han overf\xc3\xb8rte de nye tropper til Guadalcanal. Den 29. januar 1943 forberedte og afsendte Halsey fem eskadrer krigsskibe til de sydlige af Salomon\xc3\xb8erne for at d\xc3\xa6kke troppekonvojen og for at komme i kamp med eventuelle japanske fl\xc3\xa5destyrker, der kom indenfor r\xc3\xa6kkevidde. Disse fem eskadrer bestod af store hangarskibe, 2 eskortehangarskibe, 3 slagskibe, 12 krydsere og 25 destroyere._NEWLINE_Foran disse eskadrer sejlede troppekonvojen Task Group TG 62.8, som bestod af fire transportskibe og fire destroyere. Foran troppekonvojen mellem Rennell Island og Guadalcanal var der en n\xc3\xa6rst\xc3\xb8tte gruppe (TF\xc2\xa018), under kontreadmiral Robert C. Giffen, der bestod af de tunge krydsere USS Wichita, Chicago og Louisville, de lette krydsere Montpelier, Cleveland og Columbia eskortehangarskibene Chenango og Suwannee samt 8 destroyere. Admiral Giffen havde kommandoen over TF\xc2\xa018 fra Wichita. En eskadre med det store hangarskib USS Enterprise sejlede omkring 400 km bag TG\xc2\xa062.8 og TF\xc2\xa018. Det andet store hangarskib og slagskibene var omkring 240 km l\xc3\xa6ngere tilbage. Admiral Giffen var sammen med krydseren Wichita og de to eskortehangarskibe netop ankommet til Stillehavet efter at have deltaget i Operation Torch under Felttoget i Nordafrika. Chicago var ogs\xc3\xa5 lige kommet tilbage til det sydlige stillehav efter at have gennemg\xc3\xa5et reperationsarbejder for skader, som det havde f\xc3\xa5et i Slaget ved Savo\xc3\xb8en n\xc3\xa6sten seks m\xc3\xa5neder tidligere.\n_START_SECTION_\nOptakt\n_START_PARAGRAPH_\nUdover at beskytte troppekonvojen skulle TF\xc2\xa018 m\xc3\xb8des med en styrke p\xc3\xa5 fire amerikanske destroyere, som var stationeret p\xc3\xa5 Tulagi, kl. 21 den 29. januar for at sejle op gennem "The Slot" nord for Guadalcanal den f\xc3\xb8lgende dag for at afsk\xc3\xa6rme losningen af troppetransportskibene ved Guadalcanal. Imidlertid var eskortehangarskibene under flotilleadmiral Ben Wyatt, for langsomme (18 knob) til at Giffens styrke kunne m\xc3\xa5 frem til det planlagte m\xc3\xb8de, s\xc3\xa5 Giffen efterlod hangarskibene med to destroyere kl 14 og skyndte sig videre med 24 knob. Giffen var bekymret for truslen fra japanske undervandsb\xc3\xa5de, som den allierede efterretningstjeneste mente at det var sandsynligt opererede i omr\xc3\xa5det, og han placerede derfor destroyere og krydsere s\xc3\xa5 de kunne forsvare sig mod undervandsb\xc3\xa5de da han ikke ventede at blive angrebet fra luften. Krydserne sejlede i to kolonner med 2,2 km mellem sig. Wichita, Chicago og Louisville, i den r\xc3\xa6kkef\xc3\xb8lge, sejlede i styrbord side mens Montpelier, Cleveland og Columbia sejlede i bagbord side. De seks destroyere var spredt i en halvcirkel 3 km foran krydser kolonnen._NEWLINE_Giffens styrke blev observeret af japanske undervandsb\xc3\xa5de, som rapporterede Giffens position, kurs og hastighed til deres hovedkvarter. Omkring midt p\xc3\xa5 eftermiddagen blev 16 Mitsubishi G4M Type 1 bombefly fra 705. luftgruppe og 16 Mitsubishi G3M Type 96 bombefly fra 701. luftgruppe sendt af sted fra Rabaul med torpedoer for at angribe Giffens styrke. En Type 96 vendte om med maskinproblemer, s\xc3\xa5 der var 31\xc2\xa0bombefly i angrebsstyrken. Lederen af 705. luftgruppes fly var l\xc3\xb8jtnant Tom\xc5\x8d Nakamura og oberstl\xc3\xb8jtnant Joji Hagai havde kommandoen over flyene fra 701. luftgruppe.\n_START_SECTION_\nKampen den 29. januar\n_START_PARAGRAPH_\nDa TF\xc2\xa018 ved solnedgang var p\xc3\xa5 vej mod nordvest 80 km nord for Rennell Island og 260 km syd for Guadalcanal, opdagede flere af Giffens skibe uidentificerede fly p\xc3\xa5 radaren 100 km vest for sig. Da han tidligere havde givet ordre til strikt radiostilhed, gav Giffen ingen forholdsordrer vedr\xc3\xb8rende de uidentificerede fly eller ordrer i det hele taget. Da solen gik ned vendte TF\xc2\xa018\'s jagereskorte fra de to eskortehangarskibe tilbage til deres skibe for natten, og efterlod Giffens skibe uden d\xc3\xa6kning fra luften._NEWLINE_Radarkontakterne var rent faktisk de 31 torpedobombefly, som n\xc3\xa6rmede sig. De cirklede syd om TF\xc2\xa018 s\xc3\xa5 de kunne angribe fra \xc3\xb8st, med den natsorte himmel bag sig. Fra denne retning var de japanske fly d\xc3\xa6kket af m\xc3\xb8rket, mens Giffens skibe l\xc3\xa5 i silhuet mod tusm\xc3\xb8rket p\xc3\xa5 den vestlige horisont. Flyene fra 705. luftgruppe angreb f\xc3\xb8rst fra kl. 19.19. Alle deres torpedoer ramte ved siden af, og et af torpedobombeflyene blev skudt ned af antiluftskyts fra Giffens skibe._NEWLINE_I den tro, at angrebet var overst\xc3\xa5et, beordrede Giffen sine skibe til at oph\xc3\xb8re med at zigzagge og forts\xc3\xa6tte mod Guadalcanal p\xc3\xa5 samme kurs og med samme hastighed. I mellemtiden begyndte et japansk rekognosceringsfly at nedkaste lysblus for at markere kurs og hastighed p\xc3\xa5 TF\xc2\xa018 med hemblik p\xc3\xa5 at bist\xc3\xa5 i det kommende angreb fra Hagais bombefly._NEWLINE_Kl. 19.38 angreb 701 luftgruppe og ramte Chicago med to torpedoer, der for\xc3\xa5rsagede store skader og bragte krydseren til standsning. En torpedo ramte Wichita, men eksploderede ikke, og to af bombeflyene blev skudt ned af antiluftskyts, herunder den med Hagai, som blev dr\xc3\xa6bt. Kl. 20.08 beordrede Giffen sine skibe til at \xc3\xa6ndre kurs, reducere hastigheden til 15 knob og indstille skydningen med deres antiluftskyts, hvorved skibene blev skjult for de japanske fly, som alle forlod omr\xc3\xa5det kl. 23.35. I sort nat lykkedes det Louisville at f\xc3\xa5 en trosse om bord p\xc3\xa5 den beskadigede Chicago og de to sejlede langsomt sydp\xc3\xa5, v\xc3\xa6k fra kampomr\xc3\xa5det eskorteret af resten af TF\xc2\xa018.\n_START_SECTION_\nKampen den 30. januar\n_START_PARAGRAPH_\nHalsey tog straks skridt til at fors\xc3\xb8ge at beskytte den beskadigede USS Chicago, og gav eskortehangarskibene besked p\xc3\xa5 at s\xc3\xb8rge for at have jagerd\xc3\xa6kning p\xc3\xa5 plads ved f\xc3\xb8rste lys og beordrede Enterprise til at n\xc3\xa6rme sig og udvide jagerd\xc3\xa6kningen. Endelig sendte han fl\xc3\xa5dens sl\xc3\xa6beb\xc3\xa5d Navajo af sted for at overtage bugseringen fra Louisville, hvilket blev fuldf\xc3\xb8rt kl. 8. Mellem daggry og kl. 14 n\xc3\xa6rmede talrige japanske rekognosceringsfly sig TF\xc2\xa018, men selv om de alle blev jaget v\xc3\xa6k af jagerd\xc3\xa6kningen, kunne de observere og rapportere positionen af Chicago. Klokken 12.15 indledte en styrke p\xc3\xa5 11 Type 1 torpedobombefly fra 751. luftgruppe, der havde base i Kavieng og mellemlandede p\xc3\xa5 Buka, et angreb p\xc3\xa5 den beskadigede krydser. De amerikanske skibe vidste at bombeflyene var p\xc3\xa5 vej p\xc3\xa5 grund af en advarsel fra en australsk kystobservat\xc3\xb8r p\xc3\xa5 Salomon\xc3\xb8erne og at de ville komme omkring kl. 16. Halsey beordrede imidlertid resten af krydserne til at forlade Chicago og s\xc3\xb8ge mod havn i Efate, i Ny Hebriderne, hvilket de gjorde kl. 15, og lod seks destroyere tilbage for at beskytte Chicago og Navajo._NEWLINE_Klokken 15.40 var Enterprise 70 km fra Chicago med 10 af sine jagere p\xc3\xa5 patrulje over den beskadigede krydser. P\xc3\xa5 dette tidspunkt jagtede og nedsk\xc3\xb8d fire fly fra jagerpatruljen en rekognoscerings Type 1 bomber. Kl. 15.54 opdagede radaren p\xc3\xa5 Enterprise de japanske bombefly og opsendte yderligere 10 jagerfly for at angribe den japanske formation. Eskortehangarskibene havde imidlertid problemer med at f\xc3\xa5 deres fly sendt op, hvilket forhindrede dem i at deltage i angrebet p\xc3\xa5 bombeflyene f\xc3\xb8r kampen var ovre._NEWLINE_I begyndelsen s\xc3\xa5 det ud til at de japanske bombefly fors\xc3\xb8gte at n\xc3\xa6rme sig og angribe Enterprise; men drejede mod Chicago efter at seks jagere fra Enterprise gik til angreb p\xc3\xa5 dem. Fire andre jagere fra jagereskorten forfulgte flyene fra 751. luftgruppe da de fl\xc3\xb8j ind i antiluftskytset fra Chicagos destroyereskorte. To af bombeflyene blev skudt ned inden de kunne kaste deres torpedoer. Yderligere seks blev skudt ned kort efter, men f\xc3\xb8rst da de havde kastet deres torpedoer._NEWLINE_En torpedo ramte destroyeren USS La Vallette i dens forreste maskinrum, dr\xc3\xa6bte 22 af bes\xc3\xa6tningen og for\xc3\xa5rsagede store skader. Chicago blev ramt af fire torpedoer, en foran broen og de tre andre i ingeni\xc3\xb8rgangene. Chicagos kaptajn \xe2\x80\x94 Ralph O. Davis \xe2\x80\x94 gav ordre til at g\xc3\xa5 i b\xc3\xa5dene, og krydseren sank med agterstavnen f\xc3\xb8rst 20 minutter senere. Navajo og de eskorterende destroyere reddede 1.049 overlevende fra Chicagos bes\xc3\xa6tning, men 62 d\xc3\xb8de. En sidste angrebsstyrke havde ikke held af at finde de resterende amerikanske skibe. Navajo tog La\xc2\xa0Vallette p\xc3\xa5 sl\xc3\xa6b og alle de resterende skibe fra TF\xc2\xa018 n\xc3\xa5ede i havn p\xc3\xa5 Espiritu Santo uden yderligere h\xc3\xa6ndelser.\n_START_SECTION_\nEfterspil\n_START_PARAGRAPH_\nJapanerne fortalte vidt og bredt om resultaterne af kampen, og h\xc3\xa6vdede at have s\xc3\xa6nket et slagskib og tre krydsere.  Amerikanerne derimod fors\xc3\xb8gte at skjule tabet af USS Chicago fra offentligheden i nogen tid, og admiral Chester Nimitz \xe2\x80\x94 der var \xc3\xb8verstkommanderende for de allierede styrker i Stillehavet truede med at skyde enhver fra hans stab, som l\xc3\xa6kkede nyheden om tabet af Chicago til pressen. Halsey og Nimitz lagde skylden for nederlaget p\xc3\xa5 Giffen og skrev det i Giffens officielle pr\xc3\xa6stationsrapport for denne periode. Nederlaget og de efterf\xc3\xb8lgende beskyldninger fik dog ikke betydning for Giffens karriere. Han fortsatte med at lede allierede eskadrer af slagskibe og krydsere i Stillehavet indtil 1944 og blev senere forfremmet til viceadmiral._NEWLINE_Da de japanske fly var optaget af slaget med TF\xc2\xa018, kunne de allierede transportskibe gennemf\xc3\xb8re deres opgave med at udskifte de resterende marinetropper p\xc3\xa5 Guadalcanal i l\xc3\xb8bet af de sidste to dage af januar 1943. I denne periode l\xc3\xa5 de \xc3\xb8vrige allierede eskadrer, herunder de to store hangarskibe, i Koralhavet, i forventning om en japansk offensiv i de sydlige af Salomon\xc3\xb8erne._NEWLINE_I virkeligheden afsluttede japanerne imidlertid deres hemmelige evakuering af de resterende styrker fra Guadalcanal over tre n\xc3\xa6tter fra den 2. til den 7. februar 1943. Da TF\xc2\xa018 blev tvunget til at tr\xc3\xa6kke sig tilbage var der meget f\xc3\xa5 allierede fl\xc3\xa5destyrker tilbage i farvandet omkring Guadalcanal, hvilket gav japanerne mulighed for at hente de fleste af deres tilbagev\xc3\xa6rende styrker. De allierede opdagede ikke at evakueringen var i gang f\xc3\xb8r den var overst\xc3\xa5et. P\xc3\xa5 baggrund af deres succes med erobringen af Guadalcanal, fortsatte de allierede deres felttog mod Japan, som sluttede med Japans nederlag ved slutningen af 2. verdenskrig.'